ÚJDONSÁG: Oláh Gergő - Hozzád bújnék (A DAL 2019) | ATEMPO.sk | Szlovákiai magyar zenei hírportál - hír, koncert, naptár
ÚJDONSÁG: Oláh Gergő - Hozzád bújnék (A DAL 2019)
Mellbevágó dallal jelentkezik Oláh Gergő. Az énekes egy nagyon komoly ügy mellé állt, a Hozzád bújnék című szerzeménnyel az árva gyerekek helyzetére, és az örökbefogadásra szeretné felhívni a figyelmet. Ez a szerzemény is részt vesz az Eurovíziós Dalfesztivál 2019. január 19-én a Dunán induló magyar előválogató show-jában, A Dal 2019 versenyben.
„Közhelyesen hangzik, de jelen esetben tényleg igaz: egyszerűen rám talált ez a téma. Még most sem vagyok benne biztos, hogy nem érzékenyülök majd el a színpadon állva, miközben a dalt éneklem, de azt éreztem, muszáj kiállnom, hogy végre beszéljünk az örökbefogadásról. Magyarországon ugyanis nagyon kevés szó esik az adoptálásról, az árva gyerekek láthatatlanok. Salgótarjánban gyermek és ifjúsági felügyelőként dolgoztam, Láttam, ahogy elszakítottak gyerekeket a családjuktól, és azt is, ahogy sokakat eldobtak. Láttam, ahogy ezek a gyerekek sírnak, nem értik, mi történik velük, ezért is próbáltam sokat foglalkozni velük. Ezek az emlékek még most sem hagynak nyugodni, valamit tenni szeretnék ezekért a kölykökért” – magyarázta Gergő.
„Üzenni szeretnék az embereknek. Anyukám egy gyermekotthonban dolgozik, csalódottan meséli mindig, hogy évek óta egy gyermeket sem fogadtak örökbe. Ezek a srácok szülő nélkül nőnek fel, 18 évesen mindenféle támasz nélkül kerülnek ki a nagyvilágba, pedig még akkor is gyerekek, kellene, hogy valaki foglalkozzon velük, mert könnyen kisiklik az életük” – taglalta az énekes a torokszorító tényeket.
A szövegíró Osztás Mária, a zeneszerző Mészáros Murphy Gábor és Vigh Arnold volt.
Oláh GergőA Dal